
О П Р Е Д Е Л Е Н И Е


N:8
София, 27.04. 2007 година



Върховният административен съд на Република България-петчленен състав – II колегия, в закрито заседание в състав: 

ПРЕДСЕДАТЕЛ: СВЕТЛАНА ЙОНКОВА
ЧЛЕНОВЕ: НАДЕЖДА ДЖЕЛЕПОВА
ГАЛИНА СОЛАКОВА
ДЖУЗЕПЕ РОДЖЕРИ 
МАРИЯНА ДЕЧЕВА

при секретар и в присъствието
на прокурора изслуша докладваното
от НАДЕЖДА ДЖЕЛЕПОВА 
тълк. дело N: 8/ година.


Производството е по реда на чл. 264, ал. 2 от АПК.
Иван Петков Христов от с. Аспарухово, община Дългопол, е направил искане до общото събрание на съдиите от Върховния административен съд за произнасяне с тълкувателно постановление относно правния способ, чрез който страна в съдебното административно производство може да се защити от нищожен съдебен акт. Въпросите, които подателят на искането е изложил в тази връзка, са следните: 1. Допустима ли е в административното правораздаване искова молба за прогласяване нищожността на съдебен акт на основание чл. 209, ал. 3 от ГПК във връзка с чл. 11 от ЗВАС (отм.), респ. във връзка с чл. 144 от АПК? Допустима ли е в административното правораздаване искова молба за прогласяване нищожността на съдебен акт, постановен от касационна инстанция на основание чл. 209, ал. 3 от ГПК във връзка с чл. 144 от АПК? 2. Кой е съдът, компетентен да разгледа искане за прогласяване нищожността на решение на Върховния административен съд, тричленен състав? Петчленният състав на Върховния административен съд може ли да разгледа възражение за нищожност на решение на тричленен състав на същия съд на основание чл. 209, ал. 3 от ГПК във връзка с чл. 11 от ЗВАС (отм.), респ. чл. 144 от АПК – в хода на производство по отмяна на влязло в сила решение? 3. Може ли да се приеме априори, че съдебните актове (постановени от касационна инстанция и тези от седемчленен състав на ВАС) не могат да бъдат нищожни? 
В искането си Христов твърди, че във Върховния административен съд се е наложила неправилна практика да се оставят без разглеждане възраженията и исковите молби срещу нищожни съдебни актове. В подкрепа на твърденията си, подателят на искането е посочил и конкретните актове, които според него формират неправилната практика на съда. 
С първото цитирано от Христов определение N 813 от 25 януари 2007 година, постановено по адм. д. N 269/2007 година по описа на Върховния административен съд, петчленен състав – втора колегия, съдът е оставил без разглеждане касационната жалба на Христов, неправилно наименувана искова молба, срещу решение N 5991 от 05 юни 2006 година, постановено по адм. д. N 1117/2006 година по описа на Върховния административен съд, шесто отделение, с което е оставено в сила решение N 1338 от 21 декември 2005 година по адм. д. N 1169/2005 година на Варненския окръжен съд. За да постанови акта си, петчленният състав е изложил съображения, че административното производство е двуинстанционно, поради което обжалваното решение, постановено от касационна инстанция – тричленен състав на Върховния административен съд, е окончателно и не подлежи на обжалване пред петчленен състав на същия съд. 
С второто посочено от Иван Христов решение N 10987 от 07 ноември 2006 година, постановено по адм. д. N 7488/2006 година по описа на Върховния административен съд, петчленен състав – втора колегия, съдът е оставил без уважение молбата за отмяна на Христов на основание чл. 231, ал. 1, б. „а” от ГПК на влязлото в сила решение от 05 юни 2006 година, постановено по адм. д. N 1117/2006 година по описа на Върховния административен съд, шесто отделение, с което е оставено в сила решение N 1338 от 21 декември 2005 година по адм. д. N 1169/2005 година на Варненския окръжен съд. Съдът е приел, че в конкретния случай не са налице предпоставките, визирани в разпоредбата на чл. 231, ал. 1, б. „а” от ГПК, а именно – представените от молителя писмени доказателства не касаят новооткрити обстоятелства, а представляват новосъздадени такива. Мотивиран по този начин, петчленният състав е постановил съдебния акт. 
При така изложените факти, подателят на искането намира, че цитираните съдебни решение и определение формират неправилна съдебна практика по прилагане на законите в административното правораздаване, с оглед на което е поискал да бъде издадено тълкувателно постановление, с което да се отговори на поставените от него въпроси.
Допустимостта на искането за постановяване на тълкувателно постановление се преценява с оглед разпоредбата на чл. 261, ал. 2 от АПК – а именно: право на производство за издаване на тълкувателно постановление имат председателят на ВКС, председателят на ВАС, главният прокурор и неговият заместник при ВАП, омбудсманът, министърът на правосъдието, председателите на административните съдилища, председателят на Висшия адвокатски съвет и съдебните състави на ВАС по конкретни дела, както и страните по дела, по които има влезли в сила противоречиви съдебни решения и определения. Субектите и условията, при които производството е възможно, са изчерпателно посочени. В конкретния случай, от изложеното в молбата, както и от приложените съдебни актове се установява, че подателят на искането не е страна по дела, по които има влезли в сила противоречиви съдебни решения и определения. Самият Христов посочва като основание за искането си до общото събрание на съдиите от Върховния административен съд за произнасяне с тълкувателно постановление наличието на неправилна според него практика по прилагане на законите в административното правораздаване. Иван Петков Христов обаче не е сред лицата, имащи право да искат произнасяне по неправилна съдебна практика по прилагане на законите в административното правораздаване, поради което искането му следва да бъде отклонено, а образуваното производство – прекратено. 
Водим от горното и на основание чл. 264, ал. 3 от АПК, Върховният административен съд, петчленен състав – II колегия,

О П Р Е Д Е Л И :


ОТКЛОНЯВА искането на Иван Петков Христов от с. Аспарухово, община Дългопол, до общото събрание на съдиите от Върховния административен съд за произнасяне с тълкувателно постановление относно правния способ, чрез който страна в съдебното административно производство може да се защити от нищожен съдебен акт.
ПРЕКРАТЯВА производството по тълк. Д. N 8/2007 година по описа на Върховния административен съд, петчленен състав – II колегия.
Определението не подлежи на обжалване.
